Imtella' Diċembru 12, 2020 Spazji miftuħa madwar il-proġett tal-junction tal-Marsa dalwaqt se jieħdu bixra ġdida bil-kuluri u l-immaġinazzjoni ta' erba' opri tal-arti monumentali li ntgħażlu f'kompetizzjoni pubblika. Ma' dawn ġew ikkunsidrati 12-il biċċa xogħol ta' arti oħra li se jkunu kunsidrati għall-proġetti oħra li qed twettaq Infrastructure Malta. Erba opri tal-arti monumentali se jkunu qed iżewqu l-proġett infrastrutturali tal-junction tal-Marsa. Dan wara li ntgħażlu f'kompetizzjoni pubblika minn fost 56 proposta li Infrastructure Malta rċeviet wara sejħa internazzjonali li għamlet f'Marzu li għadda b'kollaborazzjoni ma' Spazju Kreattiv. Tlieta mit-timijiet ta' artisti huma Maltin, li spjegaw ma' Television Malta s-sinifikat wara x-xogħol artistiku li ġie kkummissjonat. "Peress li se tkun taħt il-flyovers, esprimejta billi użajt ħadid li qed isalbu lil xulxin, u ċ-ċeramika…użajt il-kuluri biex nesprimi d-diversità tan-nies li jgħaddu, tal-karozzi, tad-direzzjonijiet." "Rajna l-kunċett tal arja li qisha liberating qisu għandek biċċa drapp ittir mal-ajru u pruvajna noħorġu xi ħaġa figurattiva b'mod ta' skultura biex irrapreżentajna bil-mod tagħna kif naħdmu fbiċċiet tax-xogħol oħrajn. L-opra tal-arti l-oħra ssejħet Tipping Point, ta' Alex Welch, artist Ċiprijott li jispeċjalizza fl-arti tal-metall. L-erba' timijiet t'artisti qegħdin jużaw azzar, ċeramika, materjal minn ġebel riċiklat u materjali oħrajn biex joħolqu dawn ix-xogħlijiet artistiċi għoljin aktar minn sular, ħalli fil-ġimgħat li ġejjin iwaħħluhom fis-sit tal-proġett, il-Marsa. Kull opra tal-arti magħżula setgħet tieħu sa massimu ta' €50,000. B'kollox kien hemm 36 parteċipant minn Malta u bosta parteċipanti oħrajn minn seba' pajjiżi oħra, inkluż Ċipru, l-Italja, il-Polonja, ir-Rumanija, Spanja, l-Istati Uniti u l-Veneżwela, li daħlu għal din il-kompetizzjoni bi proposta waħda jew aktar. "Kien hemm rispons qawwi, kwazi 60 parteċipant. Il-livelli kien għoli ħafna across the board. Biex jintgħażlu 4 kien proċess pjuttost twil." Il-Ministru għall-Infrastruttura Ian Borg qal li l-għażla saret minn kumitat magħmul minn esperti tal-arti u persuni oħra konċernati li kklassifikaw ukoll 12-il proposta oħra li qed jiġu kkunsidrati għal proġetti infrastrutturali oħrajn ta' Infrastructure Malta, bħalma huma l-mini taħt ir-roundabout ta' Santa Luċija, Central Link Project, Luqa Junction Project u Msida Creek Project. Il-Ministru għall-Arti u l-Kultura Jose Herrera qal li l-arti hi indispensabbli u jrid jintlaħaq bilanċ bejn l-infrstruttura u l-kultura. Kompla li lbieraħ intlaħaq ftehim biex ikun elevat is-suppliment tal-paga li jingħataw persuni li jaħdmu fis-settur tal-arti u l-kultura li ntlaqtu ħażin ħafna bil-pandemija. L-abbozzi tal-erba' oġġetti tal-arti ikkummissjonati u anke it-tnax-il proposta l-oħra jinsabu f'wirja pubblika fi Spazju Kreattiv, il-Belt u se tibqa miftuħa sal-Ħadd, 24 ta' Jannar 2021.